Document ID: 32012D0029

DEĊIŻJONI TA’ IMPLIMENTAZZJONI TAL-KUMMISSJONI
tat-13 ta’ Jannar 2012
fuq il-konformità tal-istandard EN 60065:2002/A12:2011 “Awdjo, vidjow, u apparati elettroniċi simili - Rekwiżiti ta’ sigurtà” u tal-istandard EN 60950-1:2006/A12:2011 “Tagħmir tat-teknoloġija tal-informatika - Sigurtà - Parti 1: Rekwiżiti ġenerali” mar-rekwiżit ġenerali ta’ sikurezza tad-Direttiva 2001/95/Ketal-Parlament Ewropew u tal-Kunsill u fuq il-pubblikazzjoni ta’ dawk l-istandards f’Il-Ġurnal Uffiċjali tal-Unjoni Ewropea
(notifikata bid-dokument numru C(2012) 55)
(Test b’relevanza għaż-ŻEE)
(2012/29/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2001/95/KE tal-Parlament Ewropew u tal-Kunsill tat-3 ta’ Diċembru 2001 dwar is-sikurezza ġenerali tal-prodotti (1) u b’mod partikolari l-ewwel subparagrafu tal-Artikolu 4(2) tagħha,
Wara l-konsultazzjoni mal-Kumitat Permanenti imwaqqaf skont l-Artikolu 5 tad-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-regolamenti tekniċi u tar-regoli dwar is-Servizzi tas-Soċjetà tal-Informazzjoni (2),
Billi:
(1)
L-Artikolu 3(1) tad-Direttiva 2001/95/KE jeħtieġ lill-produtturi li jqiegħdu biss prodotti siguri fis-suq.
(2)
Skont it-tieni subparagrafu tal-Artikolu 3(2) tad-Direttiva 2001/95/KE, prodott għandu jitqies bħala sigur, safejn għandhom x’jaqsmu r-riskji u l-kategoriji tar-riskji koperti bl-istandards nazzjonali rilevanti, meta jkun konformi mal-istandards nazzjonali volontarji li jittrasponu l-istandards Ewropej, li r-referenzi tagħhom ikunu ġew ippubblikati mill-Kummissjoni f’Il-Ġurnal Uffiċjali tal-Unjoni Ewropea, skont l-Artikolu 4(2) ta’ dik id-Direttiva.
(3)
Skont l-Artikolu 4(1) tad-Direttiva 2001/95/KE, l-istandards Ewropej huma stabbiliti minn korpi Ewropej tal-istandardizzazzjoni skont mandati stipulati mill-Kummissjoni.
(4)
Skont l-Artikolu 4(2) tad-Direttiva 2001/95/KE, il-Kummissjoni trid tippubblika r-referenzi ta’ dawn l-istandards.
(5)
Fit-28 ta’ Settembru 2009, il-Kummissjoni ħarġet il-Mandat M/452 lill-korpi Ewropej tal-istandardizzazzjoni għall-abbozz ta’ standard Ewropew għas-sikurezza sabiex jipprovdi rekwiżiti għall-protezzjoni kontra pressjoni tal-ħoss żejda minn plejers personali tal-mużika u l-mowbajls li għandhom funzjoni ta’ daqq tal-mużika.
(6)
Il-Kumitat Ewropew għall-Istandardizzazzjoni Elettroteknika (CENELEC) fl-24 ta’ Jannar 2011 adotta l-istandard EN 60065:2002/A12:2011 “Awdjo, vidjow, u apparati elettroniċi simili - Rekwiżiti ta’ sigurtà” u l-istandard EN 60950-1:2006/A12:2011 “Tagħmir tat-teknoloġija tal-informatika - Sigurtà - Parti 1: Rekwiżiti ġenerali” bi tweġiba għall-mandat tal-Kummissjoni.
(7)
L-istandards EN 60065:2002/A12:2011 u EN 60950-1:2006/A12:2011 jissodisfaw il-Mandat M/452 u jikkonformaw mar-rekwiżit ta’ sikurezza ġenerali tad-Direttiva 2001/95/KE. Ir-referenzi tagħhom għandhom jiġu ppubblikati f’Il-Ġurnal Uffiċjali tal-Unjoni Ewropea.
(8)
Il-miżuri previsti f’din id-Deċiżjoni huma fi qbil mal-opinjoni tal-Kumitat imwaqqaf skont id-Direttiva 2001/95/KE,
ADOTTAT DIN ID-DEĊIŻJONI:
Artikolu 1
L-istandard EN 60065:2002/A12:2011 “Awdjo, vidjow, u apparati elettroniċi simili - Rekwiżiti ta’ sigurtà” u l-istandard EN 60950-1:2006/A12:2011 “Tagħmir tat-teknoloġija tal-informatika - Sigurtà - Parti 1: Rekwiżiti ġenerali” jissodisfaw ir-rekwiżit ġenerali ta’ sikurezza tad-Direttiva 2001/95/KE għar-riskji li jkopru.
Artikolu 2
Ir-referenzi tal-istandards EN 60065:2002/A12:2011 u EN ISO 60950-1:2006/A12:2011 għandhom jiġu ppubblikati fil-parti C ta’ Il-Ġurnal Uffiċjali tal-Unjoni Ewropea.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, it-13 ta’ Jannar 2012.

Labels: 12
7
3